CELEX: C2019/383/03
Language: da
Date: 2019-10-16 00:00:00
Title: Rettens afgørelse af 16. oktober 2019 om indførelse af en intern kontrolmekanisme vedrørende behandling af personoplysninger i forbindelse med Rettens udførelse af sine judicielle opgaver

11.11.2019   
               
               
                  DA
               
               
                  Den Europæiske Unions Tidende
               
               
                  C 383/4
               
            
         RETTENS AFGØRELSE
         af 16. oktober 2019
         om indførelse af en intern kontrolmekanisme vedrørende behandling af personoplysninger i forbindelse med Rettens udførelse af sine judicielle opgaver
         (2019/C 383/03)
         RETTEN HAR,
         under henvisning til traktaten om Den Europæiske Union, særlig artikel 19,
         under henvisning til, at det fremgår af artikel 8, stk. 1, i Den Europæiske Unions charter om grundlæggende rettigheder (herefter »chartret«), at »[e]nhver har ret til beskyttelse af personoplysninger, der vedrører den pågældende«,
         under henvisning til, at det fremgår af chartrets artikel 8, stk. 3, at »[o]verholdelsen af […] regler [om beskyttelse af personoplysninger] er underlagt en uafhængig myndigheds kontrol«,
         under henvisning til, at Den Europæiske Tilsynsførende for Databeskyttelses tilsynsopgaver i henhold til artikel 57, stk. 1, litra a), i Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF ikke omfatter Rettens behandling af personoplysninger, når den handler i sin egenskab af domstol,
         under henvisning til, at EU-lovgiver hvad angår tilsynet med en sådan behandling under henvisning til chartrets artikel 8, stk. 3, i 74. betragtning til forordning 2018/1725 har foreslået, at der etableres et uafhængigt tilsyn, f.eks. gennem en intern mekanisme,
         VEDTAGET DENNE AFGØRELSE:
         
            Artikel 1
            
               1.   Hvis en fysisk person anmoder Rettens justitssekretær om at træffe en afgørelse i sin egenskab af ansvarlig for behandlingen af personoplysninger under udførelsen af Rettens judicielle opgaver, meddeler denne den registrerede sin afgørelse inden for en frist på to måneder fra datoen for indgivelsen af anmodningen. Er anmodningen ikke besvaret inden for denne frist, anses dette for et stiltiende afslag.
            
            
               2.   En afgørelse, som er truffet af Rettens justitssekretær i sin egenskab af ansvarlig for behandlingen af personoplysninger under udførelsen af Rettens judicielle opgaver vedrørende en anmodning som omhandlet i stk. 1 eller på eget initiativ, kan påklages til det i artikel 2 omhandlede udvalg (herefter »udvalget«) på de i artikel 3 fastsatte betingelser.
            
         
         
            Artikel 2
            
               1.   Udvalget består af en formand og to medlemmer, som vælges blandt dommerne ved Retten.
            
            
               2.   Formanden og medlemmerne af udvalget udnævnes af Retten efter forslag fra Rettens præsident for dennes mandatperiode.
            
            
               3.   Retten udnævner ligeledes efter forslag fra Rettens præsident suppleanter, som deltager i udvalget, hvis et eller flere medlemmer af udvalget har forfald. Suppleanterne erstatter de medlemmer, som har forfald, efter den protokollære rangorden.
            
            
               4.   Hvis formanden for udvalget har forfald, føres forsædet af et medlem eller en suppleant efter den protokollære rangorden.
            
            
               5.   Udvalget holder møde efter indkaldelse fra formanden. Formanden fastsætter dagsordenen for møderne og udarbejder referat heraf.
            
            
               6.   Udvalget bistås i sit arbejde af den juridiske rådgiver om administrative spørgsmål i Den Europæiske Unions Domstol.
            
         
         
            Artikel 3
            
               1.   Klagen indgives af den fysiske person, som er berørt af den i artikel 1, stk. 2, omhandlede afgørelse, eller af dennes repræsentant inden for en frist på to måneder fra meddelelsen af afgørelsen eller, hvor det er relevant, fra den dato, hvor denne person har fået kendskab til afgørelsen.
            
            
               2.   Klagen indgives på et af Den Europæiske Unions officielle sprog.
            
         
         
            Artikel 4
            
               1.   Hvis klagen opfylder betingelserne i artikel 3, foretager udvalget en ny vurdering af de faktiske og retlige oplysninger, som har givet anledning til vedtagelsen af den i artikel 1, stk. 2, omhandlede afgørelse.
            
            
               2.   Udvalget kan høre enhver person, i forhold til hvilken høring findes nødvendig.
            
            
               3.   Udvalget kan ophæve, og i dette tilfælde ligeledes ændre, eller bekræfte den i artikel 1, stk. 2, omhandlede afgørelse. Udvalgets afgørelse erstatter i forhold til klageren den i artikel 1, stk. 2, omhandlede afgørelse.
            
            
               4.   Udvalget meddeler klageren sin afgørelse, som træffes inden for en frist på fire måneder fra indgivelsen af klagen. Har udvalget ikke truffet udtrykkelig afgørelse inden for denne frist, anses dette for at have bekræftet den i artikel 1, stk. 2, omhandlede afgørelse.
            
            
               5.   Ved klagerens anlæggelse af et søgsmål til prøvelse af en afgørelse som omhandlet i artikel 1, stk. 2, ophører udvalgets kompetence til at behandle en klage indgivet til dette over afgørelsen.
            
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 16. oktober 2019.
            
               E. COULON
               
                  Justitssekretær
               
            
            
               M. VAN DER WOUDE
               
                  Præsident